CELEX: 62021CN0633
Language: mt
Date: 2021-10-14 00:00:00
Title: Kawża C-633/21: Rikors ippreżentat fl-14 ta’ Ottubru 2021 – Il-Kummissjoni Ewropea vs Ir-Repubblika Ellenika

20.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 513/24
            
         
      Rikors ippreżentat fl-14 ta’ Ottubru 2021 – Il-Kummissjoni Ewropea vs Ir-Repubblika Ellenika
      (Kawża C-633/21)
      (2021/C 513/34)
      Lingwa tal-kawża: il-Grieg
      
         Partijiet
      
      
         Rikorrent: Il-Kummissjoni Ewropea (rappreżentanti: M. Kostantinidis, M. Noll-Ehlers)
      
         Konvenut: Ir-Repubblika Ellenika
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  A)
               
               
                  tiddikjara li r-Repubblika Ellenika:
                  
                              —
                           
                           
                              minn naħa, peress li qabżet b’mod sistematiku u persistenti l-limiti annwali ta’ diossidu tan-nitroġenu fl-agglomerazzjoni ta’ Ateni (ΕL0003) mill-2010, naqset milli twettaq l-obbligi tagħha skont l-Artikolu 13 tad-Direttiva 2008/50/KE tal-Parlament Ewropew u tal-Kunsill tal-21 ta’ Mejju 2008 dwar il-kwalità tal-arja fl-ambjent u arja iktar nadifa għall-Ewropa (1), moqri flimkien mal-Anness XI tad-Direttiva;
                           
                        
                              —
                           
                           
                              min-naħa l-oħra, peress li ma adottatx, mill-11 ta’ Ġunju 2010, il-miżuri neċessarji biex tiġi żgurata l-konformità mal-limitu annwali ta’ diossidu tan-nitroġenu fl-agglomerazzjoni ta’ Ateni (ΕL0003), naqset milli twettaq l-obbligi tagħha skont l-Artikolu 23(1) tad-Direttiva 2008/50 (moqri flimkien mal-Punt A tal-Anness XV tal-imsemmija direttiva), u b’mod partikolari l-obbligu stabbilit fit-tieni subparagrafu tal-Artikolu 23(1) ta’ din id-direttiva li jiġu stabbiliti miżuri xierqa sabiex il-perijodu tal-qabża jkun jista’ jinżamm l-iqsar possibbli.
                           
                        
            
                  B)
               
               
                  tikkundanna lir-Repubblika Ellenika għall-ispejjeż.
               
            
         Motivi u argumenti prinċipali
      
      Permezz tal-ewwel motiv tagħha, il-Kummissjoni tenfasizza li d-Direttiva 2008/50, dwar il-kwalità tal-arja fl-ambjent u arja iktar nadifa għall-Ewropa, timponi fuq l-Istati Membri li jillimitaw l-espożizzjoni taċ-ċittadini għad-diossidu tan-nitroġenu (NO2). Il-Kummissjoni tqis li r-Repubblika Ellenika, abbażi tar-rapporti annwali dwar il-kwalità tal-arja ppreżentati minnha, b’mod persistenti ma żguratx, wara l-2005, f’liema sena saret obbligatorja l-konformità mal-limiti ta’ kuljum u annwali ta’ diossidu tan-nitroġenu (NO2) skont l-Artikolu 13 tad-Direttiva 2008/50, ma wettqitx l-obbligu tagħha li tikkonforma ruħha mal-limiti ta’ kuljum fl-agglomerazzjoni ΕL0003 ta’ Ateni.
      Permezz tat-tieni motiv tagħha, il-Kummissjoni ssostni li t-tieni subparagrafu tal-Artikolu 23(1) tad-Direttiva 2008/50 jimponi fuq l-Istati Membri, fil-każ ta’ qbiż tal-limiti, obbligu ċar u immedjat li jitfasslu pjanijiet għall-kwalità tal-arja li jinkludu miżuri xierqa sabiex il-perijodu tal-qabża jkun l-iqsar possibbli. Il-Kummissjoni ssostni li, bi ksur tal-obbligu stabbilit fl-Artikolu 23(1) tad-Direttiva 2008/50, ir-Repubblika Ellenika ma stabbilixxietx pjan xieraq għall-kwalità tal-arja fir-rigward tad-diossidu tan-nitroġenu fir-rigward tal-agglomerazzjoni EL0003 ta’ Ateni.
      
         (1)  ĠU 2008, L 152, p. 1).